Leksikon hrvatskih književnika BiH od najstarijih vremena do danas/U
UJEVIĆ, Tin - Ujević, Augustin (Vrgorac, 5. srpnja 1891. – Zagreb, 12. studenoga 1955.). Pjesnik, esejist, književni kritičar. Tri razreda pučke škole završio u Imotskom, potom 1899. s obitelji preselio u Makarsku. Školovanje nastavio 1902. u Klasičnoj gimnaziji u Splitu. Pripremao se za svećenički poziv, sjemenište napustio 1907. Godine 1909. upisao prvi semestar Filozofskog fakulteta u Zagrebu (hrvatski jezik i književnost, klasična filologija, filozofija, estetika). Godine 1912. putuje u Beograd, gdje nastupa na javnim skupovima i objavljuje političke tekstove. Biva uhićen, prvo u Zemunu, a potom i u Zagrebu. Godine 1914. stupa u Legiju stranaca. Razdoblje Prvoga svjetskog rata provodi u Parizu. U Zagreb se vraća 1919. odakle ponovno prelazi u Beograd, u kojemu živi sve do 1929. Potom je u Sarajevu, Splitu i do kraja života u Zagrebu.
Djela: Lelek sebra (pjesme, 1920.), Kolajna (pjesme, 1926.), Dva glavna bogumila/Lav Tolstoj i Mahatma Gandi (1931.), Nedjelja maloljetnih/Jedna vrsta Moderne (kritička razmatranja, 1931.), Auto na korzu (pjesme, 1932.), Ojađeno zvono (pjesme, 1933.), Pjesme (izbor, 1937.), Ljudi na vratima gostionice (članci, eseji, studije, 1938.), Skalpel kaosa (članci, eseji, studije, 1938.), Rukovet (stare i nove pjesme, 1951.), Žedan kamen na studencu (pjesme, 1954.), Sabrana djela I-XVII (1963. - 1967.).

Leksikon hrvatskih književnika BiH od najstarijih vremena do danas